C 47/114
EL
Επίσημη Εφημερίδα της Ευρωπαϊκής Ένωσης
7.2.2023
Τετάρτη 6 Ιουλίου 2022
80.
χαιρετίζει τη θέσπιση της εθνικής στρατηγικής για τη δίωξη εγκλημάτων πολέμου για την περίοδο 2021-2026 και την πρόσφατη έναρξη των εργασιών διαφόρων φορέων και μηχανισμών αναφοράς που συνδέονται με το έργο της· υπογραμμίζει ότι είναι σημαντικό η στρατηγική αυτή να εφαρμοστεί με διαφάνεια και συμπεριληπτικότητα· καλεί τις σερβικές αρχές να αναλάβουν αποφασιστική δράση κατά της εξύμνησης καταδικασθέντων εγκληματιών πολέμου και να σταματήσουν κάθε διχαστική ρητορική και κάθε ενέργεια που υπονομεύει την ακεραιότητα των γειτονικών χωρών και απειλεί την περιφερειακή σταθερότητα και συμφιλίωση· καλεί τις σερβικές αρχές να επιδείξουν πραγματική δέσμευση για τη διερεύνηση και την παραπομπή στο δικαστήριο υποθέσεων εγκλημάτων πολέμου· επαναλαμβάνει ότι στην Ευρώπη δεν έχει θέση η άρνηση γενοκτονίας· 81. τονίζει τη σημασία της περιφερειακής συνεργασίας για τα εγκλήματα πολέμου και τους αγνοούμενους, καλεί τις σερβικές αρχές να καταδικάσουν κάθε μορφή ρητορικής μίσους, εκστρατειών εκφοβισμού και δημόσιας έγκρισης και άρνησης γενοκτονίας, εγκλημάτων κατά της ανθρωπότητας και εγκλημάτων πολέμου· εκφράζει την αποδοκιμασία του για το γεγονός ότι ορισμένες σερβικές αρχές και ορισμένοι Σέρβοι πολιτικοί εξακολουθούν να αρνούνται τη γενοκτονία της Σρεμπρένιτσα· καλεί τις σερβικές αρχές να διασφαλίσουν τη συνέχιση των δικών για εγκλήματα πολέμου, μεταξύ άλλων και σε τοπικό επίπεδο, και τη δικαίωση για τα θύματα μέσω της αναγνώρισης και του σεβασμού των δικαστικών αποφάσεων σχετικά με τα εγκλήματα πολέμου, της καταπολέμησης της ατιμωρησίας για εγκλήματα πολέμου, της διερεύνησης υποθέσεων αγνοουμένων, της διερεύνησης τόπων ταφής, και της στήριξης των εθνικών εισαγγελικών αρχών στην προσαγωγή των δραστών στη δικαιοσύνη· 82. καταδικάζει την αυξανόμενη παρουσία καταδικασθέντων εγκληματιών πολέμου, όπως ο Veselin Šljivančanin, ο Dragoljub Ojdanić και ο Nikola Šainović, στον χώρο των μέσων ενημέρωσης, που τα χρησιμοποιούν για να διαδώσουν το μίσος και τη μισαλλοδοξία έναντι των εθνικών μειονοτήτων στη Σερβία· 83. καλεί την ΕΕ και τους συμμάχους της να ενισχύσουν περαιτέρω το έργο της συμφιλίωσης· χαιρετίζει την ανανεωμένη δέσμευση των συμμάχων της ΕΕ, ιδίως τον διορισμό ειδικών απεσταλμένων των ΗΠΑ, του Ηνωμένου Βασιλείου και της Γερμανίας για τα Δυτικά Βαλκάνια, και τους καλεί να συνεργαστούν στενά και να συντονιστούν με τον απεσταλμένο της ΕΕ με σκοπό την ενίσχυση της μόχλευσης και την παροχή συνεκτικών συμβουλών και στήριξης· 84. επαναλαμβάνει τη στήριξή του υπέρ της πρωτοβουλίας θέσπισης περιφερειακής επιτροπής για τη διαπίστωση πραγματικών περιστατικών εγκλημάτων πολέμου και άλλων σοβαρών παραβιάσεων των ανθρωπίνων δικαιωμάτων στην επικράτεια της πρώην Γιουγκοσλαβίας (RECOM)· 85.
χαιρετίζει την έναρξη εφαρμογής μιας ζώνης χωρίς περιαγωγή σε όλα τα Δυτικά Βαλκάνια από την 1η Ιουλίου 2021, που βελτιώνει τη συνδεσιμότητα και έχει απτά και συγκεκριμένα οφέλη για τους πολίτες και τις επιχειρήσεις στην περιοχή· χαιρετίζει την έγκριση της δήλωσης του Brdo που υπεγράφη από αξιωματούχους της ΕΕ και ηγέτες των χωρών των Δυτικών Βαλκανίων, αναγνωρίζοντας τη σημασία αυτού του επιτεύγματος· παροτρύνει το Συμβούλιο και την Επιτροπή να συνεργαστούν με τις αρχές των χωρών των Δυτικών Βαλκανίων για την κατάργηση των τελών περιαγωγής μεταξύ των Δυτικών Βαλκανίων και της Ευρωπαϊκής Ένωσης· 86. καλεί τις σερβικές αρχές να υποστηρίξουν ξεκάθαρα τη δημιουργία μιας κοινής περιφερειακής αγοράς εντός του πλαισίου της Διαδικασίας του Βερολίνου ως εφαλτήριο για την ενταξιακή πορεία της στην ΕΕ· τονίζει ότι όλα τα προγράμματα περιφερειακής οικονομικής συνεργασίας στα Δυτικά Βαλκάνια θα πρέπει να είναι συμπεριληπτικά και αποδεκτά και από τις έξι χώρες, να καθιερώνουν συνεργασία επί ίσοις όροις μεταξύ και των έξι χωρών, και, παράλληλα, να ενισχύουν την περαιτέρω ευθυγράμμιση με τα πρότυπα και το κεκτημένο της ΕΕ· Κοινωνικοοικονομικές μεταρρυθμίσεις 87.
χαιρετίζει την πρόοδο που έχει σημειωθεί όσον αφορά την ανάπτυξη μιας λειτουργούσας οικονομίας της αγοράς, μολονότι το κράτος διατηρεί ισχυρό αποτύπωμα, και για το γεγονός ότι ο αντίκτυπος της κρίσης COVID-19 στην οικονομία μετριάστηκε επιτυχώς, μεταξύ άλλων με τη λήψη έγκαιρων μέτρων δημοσιονομικής και νομισματικής στήριξης· καλεί, ωστόσο, τις σερβικές αρχές να παράσχουν στοχευμένη στήριξη σε ευπαθή νοικοκυριά και επιχειρήσεις σε σχέση με την πανδημία· σημειώνει ότι η ΕΕ συνέχισε να παρέχει ουσιαστική στήριξη στη Σερβία για την κοινωνικοοικονομική της ανάκαμψη και για άμεσες ιατρικές ανάγκες, συμπεριλαμβανομένης πρόσθετης στήριξης ύψους 10 εκατομμυρίων EUR· 88. σημειώνει με ανησυχία ότι δεν έχει διερευνηθεί κανένας από τους ισχυρισμούς ερευνητών δημοσιογράφων στην προηγούμενη έκθεση όσον αφορά τη χειραγώγηση από την κυβέρνηση των στατιστικών στοιχείων σχετικά με τη νόσο COVID-19 για πολιτικούς σκοπούς· τονίζει ότι η εμπιστοσύνη και η διαφάνεια έχουν ιδιαίτερη σημασία στις προσπάθειες της κυβέρνησης κατά της νόσου COVID-19 και, στο πλαίσιο αυτό, παροτρύνει τη σερβική κυβέρνηση να παράσχει όλα τα σχετικά στατιστικά στοιχεία στους πολίτες· 89. σημειώνει ότι, παρά τις βελτιώσεις, η αγορά εργασίας εξακολουθεί να πάσχει από διαρθρωτικά προβλήματα και δημογραφικές και μεταναστευτικές προκλήσεις· καλεί τη Σερβία να βελτιώσει τη θέση των γυναικών στην αγορά εργασίας και να προσαρμόσει περαιτέρω την εκπαίδευση και την κατάρτιση στις ανάγκες της αγοράς εργασίας, ιδίως στον τομέα της επαγγελματικής εκπαίδευσης και κατάρτισης και σε σχέση με την πράσινη και την ψηφιακή μετάβαση·